Ændret forslag til Europa-Parlamentets og Rådets direktiv om ændring af Rådets direktiv 93/74/EØF om foder med særlige ernæringsformål og om ændring af direktiv 74/63/EØF, 79/373/EØF og 82/471/EØF (1) (98/C 273/06) KOM(1998) 484 endelig udg. - 97/0208(COD)

(Forelagt af Kommissionen i henhold til EF-traktatens artikel 189 A, stk. 2, den 27. juli 1998)

Som svar på Europa-Parlamentets udtalelse på plenarsamlingen den 19. februar 1998 om forslaget til Europa-Parlamentets og Rådets direktiv om ændring af Rådets direktiv 93/74/EØF om foder med særlige ernæringsformål og om ændring af direktiv 74/63/EØF, 79/373/EØF og 82/471/EØF har Kommissionen i henhold til artikel 189 A, stk. 2, i traktaten om oprettelse af Det Europæiske Fællesskab besluttet at ændre nævnte forslag som følger:

1) Efter første betragtning indsættes følgende betragtninger:

»da fodertilskud har været på markedet i nogle år i visse medlemsstater, bør der udarbejdes en europæisk liste over anerkendte ernæringsformål;

i modsætning til foder med særlige ernæringsformål er fodertilskud et tilskud til det almindelige foder uden at erstatte det og anvendes derfor kun i en kort periode;«.

2) Artikel 2, stk. 1, litra d) og e), affattes således:

»d) fodertilskud

tilberedninger, der indeholder stoffer udelukkende med et ernæringsformål og som på grund af deres art, koncentration eller deres særlige anvendelsesbetingelser er bestemt til at blive indgivet dyrene oralt som supplement til deres daglige foderration for at opfylde midlertidigt øgede behov under visse opdrætsforhold eller levevilkår, og som hverken kan betragtes som tilskudsfoder eller foder med særlige ernæringsformål

e) særlige ernæringsformål

opfyldelse af særlige ernæringsbehov hos bestemte kategorier af selskabs- eller brugsdyr, hvis fordøjelse, foderoptagelse eller metabolisme vil kunne blive periodisk forstyrret eller er midlertidigt eller kronisk forstyrret, og som derfor kan have gavn af en tilpasning af deres foder, der er særlig velegnet i deres situation«.

3) Artikel 3 affattes således:

»Artikel 3

1. Medlemsstaterne foreskriver, at foder med særlige ernæringsformål skal have et diætetisk ernæringsformål, jf. artikel 2, litra e).

2. Medlemsstaterne foreskriver, at fodertilskud skal:

- opfylde de diætetiske ernæringsformål, der er fastlagt i artikel 2, litra e).

De foreskriver navnlig, at fodertilskud ikke kan indeholde lægemidler (bl.a. antibiotika), vækstfremmere eller coccidiostatika.

For at blive optaget på listen over tilladte anvendelsesområder for fodertilskud, jf. artikel 8, skal et ernæringsformål endvidere:

- sigte mod at opfylde midlertidige ernæringsbehov (af en varighed på under syv dage), hvis det drejer sig om en art eller en kategori af dyr, hvis kød eller produkter heraf er bestemt til konsum, og

- kunne nås, uden at det er nødvendigt at ændre sammensætningen af de almindelige foderblandinger eller anvende foder med særlige ernæringsformål.

3. Foderet med særlige ernæringsformål og fodertilskuddene skal være af en sådan art og sammensætning og anvendes på en sådan måde, at de er egnede til det særlige ernæringsformål, de er bestemt til.«

4) Artikel 6, stk. 1, litra b), affattes således:

»b) det nøjagtige anvendelsesformål, dvs. det diætetiske ernæringsformål«.

(1) EFT C 298 af 30.9.1997, s. 10.